Návrh
Opatrenia na zabezpečenie tretej pravidelnej
návštevy Výboru CPT v Slovenskej republike

Pre účely poskytnutia potrebnej súčinnosti a poskytnutia požadovaných informácií Výboru CPT boli už pred návštevou vykonané nasledovné opatrenia:

-	príslušní ministri menovali styčné osoby zodpovedajúce za vykonávanie dohovoru v rámci ich rezortu (príprava návštevy, súčinnosť pri výkone mandátu CPT, spracovávanie stanoviska rezortu k správe Výboru CPT o vykonanej návšteve – čl. 15 dohovoru); zoznam tvorí prílohu č. 2;

-	príslušnými ministerstvami boli upresnené a doplnené zoznamy miest (zariadení), ktoré patria pod mandát Výboru CPT, vrátane ich základnej charakteristiky, ich presných adries, kontaktných údajov vrátane označenia príslušných zodpovedných osôb; zoznam zariadení patriacich pod mandát Výboru CPT tvorí prílohu č. 1.

-	príslušnými ministerstvami boli predložené v slovenskom a do anglického jazyka preložené texty nových, resp. novelizovaných právnych predpisov týkajúcich sa správy predmetných miest a režimu osôb umiestnených v týchto zariadeniach;

-	bol navrhnutý identifikačný doklad - Poverovacia listina pre jednotlivých členov delegácie Výboru CPT, ktorým sa pri výkone svojho mandátu počas návštevy v Slovenskej republike preukážu osobám zodpovedným za správu navštíveného zariadenia; poverovacia listina tvorí prílohu č. 3.

V súvislosti s pripravovanou návštevou Výboru CPT v Slovenskej republike sa ďalej navrhuje:

1.	zabezpečiť informovanosť príslušných zamestnancov o mandáte Výboru CPT a v tomto zmysle ich inštruovať o ich povinnostiach počas návštevy; 

2.	prijať všetky potrebné opatrenia v rezortoch, v ktorých boli „Správou pre vládu SR o návšteve Slovenska, ktorú uskutočnil Výbor CPT od 9. do 18. októbra 2000“ konštatované a vytknuté najzávažnejšie pochybenia; 1)

3.	zabezpečiť vstup členov delegácie Výboru CPT do miest, kde sa nachádzajú osoby zbavené slobody, voľný pohyb v týchto miestach a možnosť rozhovoru s týmito osobami bez prítomnosti tretích osôb;

1)
V „Správe pre vládu Slovenskej republiky o návšteve Slovenska ...“, ktorú uskutočnil Výbor CPT v roku 2000 sa v časti II – Skutočnosti zistené počas návštevy a navrhovaný postup – pod písmenom A. – Policajné zariadenia v bode 2. - Zlé zaobchádzanie, nachádza konštatovanie, že „V priebehu návštevy v októbri 2000 delegácia dostala viacero tvrdení o zlom zaobchádzaní s osobami podozrivými z trestnej činnosti zo strany policajných príslušníkov. Mnohé z týchto tvrdení sa týkali brutality v čase alebo bezprostredne nasledujúcej po zadržaní; významná časť z nich sa však týkala zlého zaobchádzania počas policajného výsluchu a, presnejšie, počas výsluchu príslušníkov kriminálnej polície. Hlavnou formou tvrdého zlého zaobchádzania bolo fyzické napadnutie, t.j. kopanie a údery päsťami, palicami a inými predmetmi. Príležitostne sa tvrdenia týkali maskovaných policajných príslušníkov pridelených k osobitným operatívnym jednotkám. Niektoré z tvrdení zahŕňali tvrdšie formy zlého zaobchádzania, napr. surové bitie alebo bitie policajnými psami.“
4.	zabezpečiť členom Výboru CPT možnosť nahliadnuť do dokumentov týkajúcich sa osôb zbavených slobody;

5.	zabezpečiť členom delegácie Výboru CPT a osobám, ktoré ich doprevádzajú, výsady a imunity podľa prílohy k dohovoru (čl. 16 dohovoru).

Všetci členovia delegácie Výboru CPT budú mať identifikačný dokument vydaný Radou Európy. Je však súčasne žiaduce, aby členov delegácie Výboru CPT vybavili slovenské orgány, rovnako ako pri ich prvej a druhej návšteve Slovenskej republiky, osobitným oficiálnym poverením na vykonanie ich mandátu (tzv. poverovacia listina). Návrh poverovacej listiny je v prílohe č. 3.

Po schválení navrhovanej poverovacej listiny sa odporúča jej podpísanie priamo na rokovaní vlády ministrom spravodlivosti, ministrom vnútra, ministrom obrany, ministrom zdravotníctva, ministrom školstva a ministrom práce, sociálnych vecí a rodiny s tým, že jednotlivé mená členov delegácie Výboru CPT a termín návštevy budú doplnené po ich oznámení Výborom CPT (spravidla 14 dní pred uskutočnením návštevy).